Fondasies ('n Woord in seisoen) -
Liewe vriende en vriendinne,
Laas week sit ek so bietjie by Jesus. Net om te besin. En om uit te vis waar Abba se hart is in hierdie opgesluit-in-ons-huise-deur-die-Corona-virus-seisoen.
Wat ervaar ek toe in die tyd van rustig raak en aandag gee aan Abba? Hoe Hy die volgende vir my kom wys…
Ek sien 'n pilaar … stewig en sterk … onbeweegbaar vas. 'n Ware kruidjie-roer-my-nie. En ek besef opnuut … Jesus is die pilaar van krag in die harte van Sy kinders. Dit is Hy wat ons onderhou en so styf vashou in elke teëspoed-tyd.
Tye van donkerte en onsekerheid soos die een waarin ons onsself bevind ontbloot net wat onder die oppervlak lê of is.
Hoe anders sal die wêreld die krag van die kerk sien as hulle fondasies nie geskud word nie?
Waarop is jou huis, vertroue, rus gebou? Op Christus of 'n ander? Die Bybel sê net een gaan bly staan. Net een.
Die Sterk Een.
Die Rots onder Sy kinders se voete.
Dis eintlik 'n wonderlike ding. Die ding wat op die oomblik gebeur … die ruk en skud van fondasies … want … dit wys die betrouheid en krag daarvan.
God se Woord sê…
Die Bybel beloof ook dat hulle wat op God vertrou nie beskaamd sal staan nie.
Die krag van perde, die hulp van Egipte…
Die krag van fondasies word in die tyd openbaar … dis al.
Ken jy al vir Jesus?
Het jy Hom al in jou lewensboot genooi?
Het jy die fondasies van jou lewe al op Hom gebou?
Oe julle Abba wag. Hy wag om vir julle sekerheid te gee. Oor die hiernamaals ja. Maar veral hier en nou. Hy wil vir jou die rustigheid en krag bring van 'n onwankelbare fondasie. Sy Koninkryk kan nie geskud word nie.
Ja elke ander koninkryk gaan neergewerp word, die vestings van goud en vertroue wat ons gebou het. Abba kom gee hoop vandag … bou in geloof, hou aan en weet … dié fondasie kan homself nie te pletter val nie.
Wie is tog die Erekoning? Die Here, sterk en geweldig, die Here geweldig in die stryd. Hef op julle hoofde, o poorte, ja, hef op, ewige deure, dat die Erekoning kan ingaan! Wie is dan tog die Erekoning? Die Here van die leërskare – Hy is die Erekoning!
Hy is ons magtige Toring in tawwe tye. Daar is soveel mooi verse in die Bybel hieroor.
Fokus altyddeur op Jesus en wandel in Sy volmaakte vrede (Jesaja 26:3-4).
Die Naam van die Here is 'n sterk toring; die regverdige hardloop daarin en word beskut.
Kom ons laat hierdie tye toe om ons geloof in God sterker te weef en nie te laat uitrafel nie.
God is vir ons 'n toevlug en sterkte; as hulp in benoudhede is Hy in 'n hoë mate beproef.
Rig jou oë tot die hemele. Waar kom ons hulp vandaan? Ons hulp kom van die Here wat hemel en aarde gemaak het.
Mag ons hierdie tyd regtig benut om God se hartklop te vind en te hoor.
Ek bid Abba se vrede oor julle elkeen se gemoed. Sy almag is op die Troon. Ewig in elke eeu. Amen.
Deel hierdie kuberbriefie gerus met ander om te inspireer.
Liefde vir almal, so baie.
Twee ander dinge wat ek ook ervaar het ek met julle moet deel:
1) Linda Chuter van Lady Rose het haar boek "Purified 7 times over" uit gehoorsaamheid aan Abba gedurende hierdie lockdown periode gratis beskikbaar gestel. Dis 'n hemelse uitnodiging vir nou. Laai die pdf weergawe af by hierdie skakel en lekker lees.
2) Worship SA is 'n platform waar verskeie aanbiddingsleiers van regoor ons land daagliks tot die 15de April aanlyn-sessies lei. Dit begin 6 uur soggens en hou aan tot 12 uur saans. Gaan vind vars vrede en vreugde in Jesus saam met hulle op die Facebook bladsy.
Hierdie uitbeelding is vir my so pragtig & kragtig!
Tags: eindtyd+begin+pyne, geestelike+fondasie, geestelike+volwassenheid+groei, geloof+skyn+donker+tye, hoop+vir+moeilike+dae, lock+down+Corona+Suid+Afrika, rots+van+die+eeue, sekuriteit+van+die+wêreld, vertrou+op+God, waarop+vertrou+ek+en+jy